b"\n_START_ARTICLE_\nAmfibijsko vozilo\n_START_PARAGRAPH_\nAmfibijsko vozilo (v\xc4\x8dasih tudi dvo\xc5\xbeivka) je voja\xc5\xa1ki izraz za motorno vozilo namenjeno premikanju po vodi in po kopnem._NEWLINE_Izraz izhaja iz biologije, kjer se \xc5\xbeivalim, ki \xc5\xbeivijo v teh dveh elementih, re\xc4\x8de dvo\xc5\xbeivke (latinsko amphibia).\n_START_SECTION_\nRazvoj\n_START_PARAGRAPH_\nPrvo tak\xc5\xa1no vozilo se je imenovalo Orukter Amphibolos, skonstruiral pa ga je ameri\xc5\xa1ki izumitelj Oliver Evans leta 1805. Leto kasneje je v Franciji nastalo prvo amfibijsko vozilo, ki je zdru\xc5\xbeevalo ogrodje \xc4\x8dolna in avtomobila. Sprva so bila ta vozila namenjena le za premagovanje naravnih ovir in za zabavo, kmalu pa je razvoj amfibijskih vozil prevzela vojska.\n_START_SECTION_\nVoja\xc5\xa1ka uporaba\n_START_PARAGRAPH_\nNajbolj mno\xc5\xbei\xc4\x8dno so se amfibijska vozila uporabljala med drugo svetovno vojno. Razlog za to je bila potreba, predvsem ameri\xc5\xa1ke vojske po takih vozilih, ki bi enotam omogo\xc4\x8dala takoj\xc5\xa1nji prenos bojev z vode na kopno in hkrati nudila vojakom relativno varnost pred ognjem iz pehotnega oro\xc5\xbeja. Ta potreba se je pokazala predvsem na Pacifiku._NEWLINE_Najbolj znan amfibijski izdelek ameri\xc5\xa1ke oboro\xc5\xbeitvene industrije je DUKW, amfibijski tovornjak, ki je za pogon na kopnem uporabljal kolesa, za pogon v vodi pa ladijski vijak. Podobno re\xc5\xa1itev so izna\xc5\xa1li tudi Nemci. Ferdinand Porsche je namre\xc4\x8d \xc5\xbee leta 1938 na podoben na\xc4\x8din izdelal svoj Schwimmwagen, ki pa je bil bolj namenjen izvidni\xc5\xa1kim enotam kot bojnim, saj je bilo to v bistvu le predelano izvidni\xc5\xa1ko vozilo K\xc3\xbcbelwagen._NEWLINE_Drug koncept je bil bolj kot transportu namenjen dejanski bojni uporabi vozil. Ta koncept je bil uporabljen pri te\xc5\xbejih bojnih vozilih, tankih in oklepnih transporterjih. Tem vozilom je bilo dodano platneno ogrodje, ki je pove\xc4\x8dalo plovnost, pogon po vodi pa so tem vozilom zagotavljale kar gosenice same. Najbolj znana tovrstna vozila, ki se jih je kasneje prijelo ime amfibijski tanki, so bili ameri\xc5\xa1ki tanki Sherman DD.\n_START_SECTION_\nUporaba amfibijskih vozil danes\n_START_PARAGRAPH_\nDanes je z uporabo lahkih raketnih protioklepnih sredstev skupna masa bojnih vozil manj\xc5\xa1a, kar olaj\xc5\xa1a zagotavljanje plovnosti. Pri transportu enot so to vlogo sicer prevzela vozila na zra\xc4\x8dno blazino (tako imenovani Hoverkrafti), klasi\xc4\x8dna amfibijska vozila pa s tem niso izginila iz uporabe. Eden najbolj znanih sodobnih klasi\xc4\x8dnih oklepnih amfibijskih bojnih vozil je francoski VAB (V\xc3\xa9hicule de l'Avant Blind\xc3\xa9), s podobnimi vozili pa so opremljene skoraj vse sodobne armade sveta."